Jabrail Shapiyev. Jabrail (Javrail) Nurmagomedovich Shapiyev (1997-yil 20-aprel, Izberbash, Dogʻiston, Rossiya) – rossiyalik, keyin esa oʻzbek erkin kurashchisi. Oʻzbekiston terma jamoasi aʼzosi, Tokiodagi Olimpiya oʻyinlari ishtirokchisi. Sportdagi faoliyati. Dastlab Kayakent sport maktabida Magomed Magomedov rahbarligida shugʻullangan, garchi u Izberbashda yashagan boʻlsa-da, keyinchalik Maxachkalaga koʻchib oʻtgan, Oliy sport mahorati maktabida Rasul Gadisov bilan birga shugʻullangan. 2014-yil mart oyida Vladikavkazda yoshlar oʻrtasidagi Rossiya chempionatida gʻolib chiqqan. 2014-yilning may oyida Bolgariyada oʻsmirlar oʻrtasidagi Yevropa chempionatida gʻolib boʻlgan. 2019-yil oktabr oyida Grozniyda oʻtkazilgan Axmat Qodirov kubogining kumush medali sovrindori boʻlgan. 2021-yil aprel oyida Olma-Otadagi Osiyo saralash turnirida Tokio Olimpiadasi litsenziyasini qoʻlga kiritgan. 2021-yil iyun oyida Kaspiyskda Ali Aliyev xotirasiga bagʻishlangan turnirda gʻolib chiqqan. 2021-yil 5-avgust kuni 2020-yilgi Olimpiya oʻyinlarida bronza medali uchun kurashda rossiyalik Artur Naifonovga yutqazib, natijada 5-oʻrinni egallagan. 2024-yilgi Olimpiada oʻyinlari. Jabrail Shapiyev 2024-yilgi Parijdagi Yozgi Olimpiada oʻyinlarining Gruziya vakili Vladimeri Gamkrelidzeni 5:1 hisobida magʻlubiyatga uchratgan. Chorak finalda bolgariyalik Magomed Ramazanovga 1:4 hisobida imkoniyatni boy bergan. Ramazanov finalgacha yetib borgani sababli Shapiyevda bronza medal uchun oʻtish bahslarida qatnashish imkoni tugʻildi. Kanadalik raqibi Alex More ustidan 6:1 hisobida g'alabaga erishdi. Bronza uchun bahsda AQSh vakili Aaron Brooksga 0:5 hisobida imkoniyatni boy berdi. Olimpiada bahslarini beshinchi oʻrinda yakunladi. Shaxsiy hayoti. Akasi: Isa Shapiyev ham erkin kurashchi, Rossiya terma jamoasida oʻynagan, hozir Oʻzbekiston sharafini himoya qiladi.